CELEX: 62021TN0677
Language: hu
Date: 2021-10-18 00:00:00
Title: T-677/21. sz. ügy: 2021. október 18-án benyújtott kereset – TL kontra Bizottság

2021.12.13.   
            
            
               HU
            
            
               Az Európai Unió Hivatalos Lapja
            
            
               C 502/40
            
         
      2021. október 18-án benyújtott kereset – TL kontra Bizottság
      (T-677/21. sz. ügy)
      (2021/C 502/60)
      Az eljárás nyelve: angol
      
         Felek
      
      
         Felperes: TL (képviselők: L. Levi és N. Flandin ügyvédek)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a felperes 2019. évi előmeneteli jelentését („CDR”);
               
            
                  —
               
               
                  másodlagosan semmisítse meg az előmeneteli jelentés azon részét, amely a kifogásolt megjegyzéseket tartalmazza;
               
            
                  —
               
               
                  ezzel együtt, amennyiben szükséges, semmisítse meg az alperes 2021. július 8-án hozott határozatát a felperes által az előmeneteli jelentéssel szemben benyújtott panasz elutasításáról;
               
            
                  —
               
               
                  ítélje meg a felperes által elszenvedett nem vagyoni kár megtérítését; és
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes három jogalapra hivatkozik.
      
                  1.
               
               
                  Az első, arra alapított jogalap, hogy mivel a 2019. évre vonatkozóan célkitűzések meghatározására nem került sor, az alperes nem tudta megfelelően és tisztességesen értékelni a felperes 2019. évi teljesítményét. A felperes azt állítja, hogy a célkitűzések hiánya nyilvánvaló értékelési hibát, a gondossági kötelezettség és a megfelelő ügyintézés elvének megsértését eredményezte.
               
            
                  2.
               
               
                  A második, arra alapított jogalap, hogy az alperes megsértette a személyzeti szabályzat 43. cikkét, valamint az útmutatást az értékelők számára. A felperes állítása szerint az alperes nyilvánvaló értékelési hibát követett el és visszaélt a hatáskörével. A felperes továbbá azt állítja, hogy az alperes megsértette a gondossági kötelezettségét, valamint a megfelelő ügyintézés kötelezettségét.
               
            
                  3.
               
               
                  A harmadik, arra alapított jogalap, hogy az alperes a személyzeti szabályzat 25. cikkének (2) bekezdésével és az Alapjogi Charta 41. cikkének (2) bekezdésével összefüggésben megsértette az EUMSZ 292. cikk (2) bekezdését.